Dwelmsmouse loop hulle vas | Netwerk24
Dwelmsmouse loop hulle vas
Deur Maygene De Wee 30 November 2018 17:31
Dwelmsmouse in die Wes-Kaap is nog ’n groot slag toegedien toe die polisie en die Valke dwelms van meer as R8 miljoen in Somerset-Wes in beslag geneem het.
Twee mans (60 en 27) is in hegtenis geneem. Kapt. Philani Nkwalase, die Valke se woordvoerder, het gesê die mans is aangekeer terwyl hulle besig was om tik en Mandrax-tablette af te laai om geberg te word.
Die polisie het op die dwelms en ’n masjien waarmee banknote getel kan word, by ’n bergplek in Somerset-Wes afgekom. Foto: SAPD
Die dwelms is in die mans se voertuig en in die bergingseenheid gevind. Die polisie het ook afgekom op twee ivoortande en ’n masjien waarmee banknote getel kan word.
Twee ivoortande is ook gevind. Foto: SAPD
Die speurders is daarna na die mans se huis in Wetton, naby Lansdowne in Kaapstad.
Die polisie het op die dwelms en ’n masjien wat banknote tel by ’n bergplek in Somerset-Wes afgekom. Foto: SAPD
By die huis het hulle op nog dwelms met ’n waarde van R810 000, ’n onbekende bedrag geld en nog ’n voertuig beslag gelê. Die mans sal Maandag in die landdroshof in Somerset-Wes op aanklagte van dwelmhandel verskyn.
Twee weke gelede is dwelms ook by ’n ander bergplek in Somerset-Wes gekry. Vyf mense is in verband met dié dwelmvonds in hegtenis geneem.
Meer oor: Wes-Kaap | Somerset-Wes | Valke | Beslaglegging | Dwelms | Polisie